במקרה בו הוועד הנוכחי מקבל החלטות אך עדיין לא ביצע אותן והסתיימה כהונתו.
האם ניתן לאכוף החלטות אלו?
החלטות של ועד-הנהלה באגודה שיתופית נותרות בעינן, גם אם כהונתו של הוועד הגיעה לסיומה ואף אם הרכב הועד השתנה במלואו עקב בחירות. ועד-ההנהלה, בהרכבו החדש, מוסמך לבצע גם החלטות קודמות, ואם יש לו ספק ממשי לגבי ביצוע, או לגבי המשך ביצוע – יוכל לבחון את העניין שנית ולהגיע להחלטה שונה; הדבר מתבקש, גם כדי למנוע מוועד-הנהלה העומד לפני סיום כהונתו, להכתיב צעדים לוועד החדש שייבחר.
במקרים המתאימים, רצוי כי הוועד החדש יאשרר החלטה של קודמו, הראויה גם בעיניו לביצוע, ובמקרה ההפוך – יוכל הוועד החדש להביא את העניין להחלטת האסיפה הכללית, כדי לקבל אישור וגיבוי לשינוי הנראה לו.
בכל מקרה, עניינם של האגודה ושל ציבור חבריה הוא, כי תתקיים ישיבת-תיאום משותפת של וועד-ההנהלה הנבחר עם חברי הוועד הקודם ( לפחות בחלקם ), להעברה מסודרת של ענייני האגודה שבאחריותם, להבהרות לפי הצורך ולהשלמת מידע מועיל.